**DEBAŠU TIESNEŠA DARBA NOLIKUMS**

 Tiesnesis pilnībā pārzina debašu formātu. Viņš uzmanīgi klausās debatētāju uzstāšanos, pieraksta sniegtos argumentus un debates gaitu.

 Tiesnesim ir tiesības pārtraukt debati, ja netiek ievērots formāts, īpašos gadījumos aizrādīt debatētājiem par klaji paustu necieņu.

 Debates beigās tiesnesis, iekļaujoties turnīra dienas kārtībā, analizē katra debatētāja sniegumu, minot veiksmes, norādot uz nepilnībām. Viņš to veic taktiski, godīgi, neaizvainojot debatētājus. Analīzes beigās tiesnesis nosauc individuālā runātāja un kopējos komandas punktus.

 Uzvar komanda ar lielāko punktu skaitu. Ja abām komandām ir vienāds punktu skaits, tiesnesis argumentēti pierāda, kura komanda un kāpēc uzvarējusi. **Pieņemot galīgo lēmumu, tiesnesis vērtē:**

• saikni starp rezolūciju, kritēriju, argumentiem;

• atspēkošanu un spriešanu debates laikā, argumentāciju sadursmi, *argumenta veidošanas loģiku*, *kā tiek atspēkots viss arguments;*

• pierādījumus (liecības) un par tiem izteiktos komentārus, avotus *( interneta mājas lapa NAV avots)*;

• jautājumu un atbilžu daļā iegūtās informācijas pielietošanu;

• debašu ētikas principu ievērošanu;

• kā A komanda pasniedza lietu, pamatoja un arī vēlāk atjaunoja savus argumentus, veica atspēkošanu;

• kā un cik daudz N komanda veica oponentu lietas atspēkošanu, kādus pretargumentus izvirzīja;

**Tiesnesis vērtē tikai to, ko debatētāji IR pateikuši, nevis, kas viņiem BŪTU jāsaka!**

Pieņemot galīgo lēmumu, tiesnesim noteicošais nedrīkst būt:

 • komandas ārējais tēls;

• emocionalitāte, personiskā viedokļa nesakritība ar debatētāja pausto;

 • runas īpatnības (tajā skaitā svešvalodu prasme);

• lietas uzbūves secība (N komanda sāk vispirms ar atspēkošanu vai savas lietas izklāstu, komandas izvirzīto argumentu skaits, ievērojot vien formātā noteikto, ka A - ne vairāk kā 3, N - ne vairāk kā 2),

• kritērija neesamība;

• pilna debatei atvēlētā laika neizmantošana.

Tiesnesim jādistancējas no runātāja personības, iepriekšējiem sasniegumiem debatēs, viņa mācību iestādes prestiža, citu tiesnešu viedokļiem!

 **Piešķirot individuālo runātāju punktus, tiesnesis ņem vērā:**

• runātāja pienākumu izpildi un oratora spējas;

• toleranci pret oponenta viedokli;

• korektumu sniegumā.

Nosakot individuālā runātāja punktus, tiesnesis **nedrīkst likt mazāk kā 15 punktus**. Tiesnesis rezultātu lapā noteikti aizpilda individuālā runātāja vērtējuma tabulu, sniedz īsus individuālos komentārus par katra runātāja pamatpienākumu izpildi un sniegumu, norāda galvenās sadursmes. Tiesnesis paraksta rezultātu lapu. Ja tiesā pāra skaits tiesnešu un viedokļi nesaskan, noteicošais ir pirmā (galvenā) tiesneša viedoklis.. **Tiesneša pieņemtais lēmums ir galīgs un nav maināms!**